IISRAELI MÄED
Tere tulemast taas palvereisile Iisraeli mägedele.
Saatesarjas valmistame regiooni palves ette
Iisraeli põhjapoolsete hõimude ehk Efraimi naasmiseks.
Juhata, Jeesus, meie tänast reisi.
Eelmine palvereis siin Iisraeli mägedel oli keskmine.
Meile jäi tugev mulje, et siirdusime vaimus uude etappi.
Seni oleme palvetanud asju,
mis valmistavad piirkonda ette Efraimi naasmiseks.
Nüüd hakkame palvetama asju,
mis on seotud Efraimi suhete paranemisega.
Olulisim neist on Efraimi suhe Jumalaga.
Seepärast on Efraimi naasmisega omale maale
seotud Piiblis Jumala Vaimu saamine ja südame uuenemine.
Seekordne palvereis viib meid Jeeriko lähedale,
mägedele, kus Jeesus pärast ristimist ja Püha Vaimuga täitumist
oma missiooniks valmistus.
Räägime tee peal asjast täpsemalt.
Piiblis äratab Efraimi naasmisega seotud tõotustes tähelepanu see,
et Jumal lubab kõik ise teha.
Üksnes Hesekieli raamatu 36. peatükis
loetleb Jumal 30 asja, mida Ta teha lubab.
Näiteks: "Mina võtan teid ära paganate seast
ja kogun teid kõigist maadest ning toon teid teie oma maale ...
Ma panen teie sisse uue vaimu."
Räägi, Mia, kus me nüüd oleme.
Sõitsime läbi Tapuachi ristmiku, suundume itta
ja hakkame siit Jordani orgu laskuma.
Esmalt aga näib, et sõidame läbi pilve.
Inimesel pole alati kerge Jumalale ja Tema tõotustele toetuda.
Kas Jeesusel esines kunagi maa peal inimesena olukordi,
kus Tal tekkis kiusatus hakata omas jõus tegutsema?
Jeesusel tekkis see kiusatus kohe pärast ristimist
ja Püha Vaimuga täitumist.
Matteus räägib, kuidas see juhtus.
"Siis viis Vaim Jeesuse kõrbesse kuradi kiusata.
Ja kui ta oli nelikümmend päeva ja nelikümmend ööd paastunud,
siis tuli talle viimaks nälg kätte.
Ja kiusaja tuli tema juurde ja ütles talle:
'Kui sa oled Jumala Poeg,
siis ütle, et need kivid saaksid leibadeks!'" Mt 4:1-3
Isa oli lubanud Jeesuse eest hoolitseda, kuid nüüd oli Tal nälg.
Just siis tegi saatan ettepaneku,
et Jeesus hakkaks omas jõus tegutsema.
Pattulangemises õnnestus saatanal murda inimese usaldus Jumalasse
ja pöörata inimese pilk Jumala asemel enda peale.
Seepärast üritas ta seda ka Jeesusega.
Jeesus vastas siiski:
"Kirjutatud on: 'Inimene ei ela üksnes leivast,
vaid igast sõnast, mis lähtub Jumala suust.'" Mt 4:4
Jumala usaldamise vastand on religioossus.
See langeb kiusatusse pöörata pilk Jumalalt enda peale
ja Jumala tegudelt enda tegudele.
Religioossus tähendab,
et ka suhtes Jumalaga teeb inimene endast keskpunkti.
Siis ei jää Jumalale ja Tema pakutud elule enam ruumi.
Juba Jeesuse ajal tundis religioossuse inimestes ära
hoiakust "Mida ma pean tegema?".
Markus toob selle kohta ühe näite:
"Ja kui Jeesus läks teele, jooksis keegi tema juurde
ja küsis temalt ta ette põlvili heites:
'Hea Õpetaja, mis ma pean tegema,
et ma päriksin igavese elu?'" Mk 10:17
Jeesus meenutas talle kümmet käsku
ja mees vastas uhkelt, et on neid noorusest peale pidanud.
Jeesus ei hakanud temaga vaidlema tema suhtumise teemal,
vaid juhtis tema elus tähelepanu millelegi, mis oli talle võimatu.
"Jeesus aga, vaadanud talle otsa,
tundis armastust ta vastu ja ütles talle: Üks asi puudub sul.
Mine müü kõik, mis sul on, ja anna vaestele,
ja sul on aare taevas, ning tule järgne mulle!'
Noormees kurvastas nende sõnade pärast ja lahkus rõhutuna,
sest ta oli suure varanduse omanik." Mk 10:21-22
Elu elamine oma jõu asemel Jeesuse jõus, oli talle liiga raske.
Räägi, Mia, kus me nüüd oleme.
Läheneme Jeeriko kesklinnale.
Paremal, aia taga, on Jeeriko vana varemeküngas.
Kui Jeesuse järgimine oli religioossetele inimestele liiga raske,
kellele see siis võimalik oli?
Näiteks haigetel ja elus karilejooksnud inimestel
oli palju lihtsam oma lootust enda asemel Jeesusele panna.
Tihti tekib Jumala jaoks ruumi alles siis,
kui inimese omad võimalused täiesti ammendatud on.
Luukas toob selle kohta ühe näite.
"Aga see sündis, kui Jeesus Jeeriko lähedale jõudis,
et üks pime istus kerjates tee ääres.
Kui too kuulis rahvahulka mööda minevat, päris ta, mis see võiks olla.
Nemad teatasid talle, et Jeesus Naatsaretlane läheb mööda.
Ja ta hüüdis: 'Jeesus, Taaveti Poeg, halasta minu peale!'
Ja möödaminejad sõitlesid teda, et ta jääks vait.
Tema aga karjus veelgi enam: 'Taaveti Poeg, halasta minu peale!'
Jeesus jäi seisma ja käskis pimeda enese juurde tuua.
Aga kui pime tema juurde tuli, küsis Jeesus temalt:
'Mida sa tahad, et ma sulle teeksin?'
Tema aga ütles: 'Issand, et ma jälle näeksin!'
Ja Jeesus ütles talle: 'Näe jälle! Sinu usk on su päästnud!'
Ja otsekohe nägi ta jälle
ja läks temaga kaasa Jumalat ülistades.
Ja kogu rahvas, kes seda nägi, kiitis Jumalat." Lk 18:35-43
Omas jõus elada tahtvad inimesed pöörduvad Jeesusest ära.
Jeesusele toetujad järgivad Teda ülistades.
Suhte parandamises Jumalaga on asi selles,
et suhe lakkab tiirlemast inimese ümber,
ja Jumal saab koha, mis kuulub Temale.
Ka Efraimi suhte paranemine Jumalaga
tähendab naasmist Jumala juurde ja täielikult Jumala jõule toetumist.
Pöörasime äsja siia kiusatuste mäele viivale teele.
Mägi on otse meie ees.
Sõidame autoga mäe jalamile,
ja kõnnime ülejäänud teekonna üles nõlvakule.
Mäel on esimestest sajanditest olnud Jeesuse kiusatusega seotud klooster.
Praegune õigeusu klooster ehitati 19. sajandi lõpul
ja see on populaarne turismiobjekt.
Meie sinna siiski ei lähe, vaid kõnnime mööda teerada kohta,
kus seekord palvetame.
Jõudsime meie tänasesse palvepaika. Mis koht see on, Jyrki?
Oleme mägedel, kuhu Jeesus pärast ristimist tuli.
Matteus rääkis, et vaim viis Jeesuse üles kõrbe.
Jordani orust tulles on kõrb tõepoolest siin üleval.
Oleme kiusatuste mäe nõlva keskpaigas, kus on palju koopaid.
Pärimuse järgi elas Jeesus oma 40-päevase paastu ajal
neis koobastes.
Enne siia üles kõrbesse tulemist,
käis Jeesus teisel pool Jeerikot, Jordani jões ristimisel.
Koht on huvitav ka seetõttu,
et just siit tõi Joosua kunagi Iisraeli rahva tõotatud maale.
Pärast Jordani äärest tulemist
pidas Jeesus esimese lahingu saatanaga siin Jeeriko juures.
Ta säilitas usalduse Jumalasse ja võitis saatana.
Jeesus pidas selle lahingu just siis, kui oma missiooni alustas.
Samuti tõi ka Joosua iisraellased esimesse lahingusse vaenlasega
siia Jeeriko juurde just siis,
kui rahvas asutas seda maad vaenlase käest vallutama.
Nad käisid linna ümber seitse päeva.
"Aga seitsmendal päeval tõusid nad vara koiduajal
ja käisid selsamal kombel seitse korda ümber linna;
üksnes sel päeval käisid nad seitse korda ümber linna.
Ja kui seitsmendal korral preestrid puhusid sarvi,
ütles Joosua rahvale: Karjuge,
sest Issand annab linna teile!" Jo 6:15-16
Linnamüürid langesid Jumala jõul
ja Iisraeli rahvas võitis Joosua juhtimisel lahingu,
kuna nad lootsid Jumalale ja olid Talle kuulekad.
See on suurte võitude koht.
Otsustavad võidud vaenlase üle on saadud siin just siis,
kui on olnud aeg uut missiooni alustada.
Jumal on toonud meid siia palvetama,
kuna algamas on Efraimi naasmisega seotud ülesanne
ja Ta tahab nii meile kui Efraimile võidu tuua, kui Teda usaldame.
Nii Jeesuse kui Joosua võidud on ka prohvetlikud.
Mõlemad teostuvad ka Efraimi naasmises.
Nähtavas reaalsuses tähendab Efraimi naasmine,
et ta naaseb maale, mille Jumal on talle tõotanud.
Selle aluseks on võit, mille Joosua sai siin Jeerikos.
Vaimselt tähendab Efraimi naasmine Jeesuse kaudu Isa juurde naasmist.
Selle aluseks on Jeesuse võit saatana üle.
Efraimi naasmine on osa protsessist, mis on seotud Jeesuse naasmisega.
Efraim naaseb siia maale Jeesuse ja Tema kuningriigi jaoks.
Jumal ei too Iisraeli tagasi tema maale tema enda pärast,
vaid oma nime pärast.
"Seepärast ütle Iisraeli soole: Nõnda ütleb Issand Jumal:
Ma ei tee seda teie pärast, Iisraeli sugu,
vaid oma püha nime pärast,
mida te olete teotanud paganate seas, kuhu te olete tulnud.
Ma pühitsen oma suurt nime, mida paganate seas on teotatud,
mida teie nende keskel olete teotanud.
Ja paganad saavad tunda, et mina olen Issand,
ütleb Issand Jumal, kui ma nende silme ees
osutan oma pühadust teie juures." Hs 36:22-23
Inimeste loodud religioossus ei too au Jumala nimele.
Kui Piibel räägib Efraimi naasmisest oma maale,
räägib see südame uuenemisest.
Südame uuenemine
tähendab siirdumist religioossest inimesekesksusest
ja oma jõule toetumisest
usalduslikku armastussuhtesse Jumalaga.
Südame uuenemine toimub vaid sel teel,
et Jeesuse saadetud Püha Vaim tuleb inimese sisse.
Vaid selle uue südame saanud rahvas toob au Jumalale.
Selle südame märgiks on sellest lähtuv tänu Jumalale.
Jumal rääkis prohvet Jeremija kaudu ka tulevasest uuest lepingust
ja seegi on seotud maale naasmisega. Jeremija kirjutab:
"Vaid leping, mille ma teen Iisraeli sooga pärast neid päevi,
ütleb Issand, on niisugune:
ma panen nende sisse oma Seaduse ja kirjutan selle neile südamesse;
siis ma olen neile Jumalaks ja nemad on mulle rahvaks." Jr 31:3
Vanast lepingust uude siirdumine
toimub vaid Jeesuse ja Tema toodud andestuse kaudu.
Uus leping on ratifitseeritud Tema lepitusverega.
Siirdumine vanast lepingust uude
tähendab siirdumist oma võimalustest Jumala omadesse.
See muutus on Efraimi naasmiseks täiesti vältimatu.
Moosese pääs tõotatud maale jooksis liiva just seetõttu,
et ta pööras pilgu Jumalalt enda peale.
See juhtus siis,
kui Iisraeli rahvas taas kord toidu ja vee pärast nurises.
Issand rääkis siis Moosesele:
"Võta kepp ja kogu kokku kogudus, sina ja su vend Aaron,
ja öelge nende nähes kaljule, et see annaks vett!
Sina too neile kaljust vesi välja ning jooda kogudust ja nende loomi!
Siis Mooses võttis Issanda eest kepi, nagu teda oli kästud.
Ja Mooses ja Aaron kogusid koguduse kalju ette;
ja ta ütles neile: 'Kuulge nüüd, te vastupanijad!
Kas peame tooma teile vee välja sestsamast kaljust?'" 4Mo 10:8-10
Jumala käsu vastaselt Mooses ka lõi kaljut,
nagu ta oli teinud vastavas olukorras eelmisel korral.
Kalju andis rahvale vett,
kuid Moosese otsus tegutseda omas jõus
muutis võimatuks tema pääsemise tõotatud maale.
Seepärast ütles Issand Moosesele ja Aaronile:
"Sellepärast et te ei uskunud minusse
ega pidanud mind pühaks Iisraeli laste silme ees,
ei saa teie viia seda kogudust sellele maale,
mille mina neile annan!" 1Ms 20:12
Endale toetumine takistas Moosese maale tulekut
ja ta jäi mägedele, mis taamal terendavad.
Omas jõus ei naase ka Efraim siia maale.
Joosua tõi rahva kohale Jumala tõotatud maale.
Kui nad teele asusid, ütles Jumal Joosuale:
"Täna ma teen sind suureks kogu Iisraeli silmis,
et nad teaksid, et mina olen sinuga,
nõnda nagu ma olin Moosesega." Jos 3:7
Joosua olid võrdpilt Jeesusest
ja tal on heebrea keeles sama nimi Yehoshua.
Ka Iisraeli põhjapoolsete hõimude ehk Efraimi naasmine siia maale
toimub vaid selle kaudu, et Jumal teeb nende silmis suureks Jeesuse.
Nii Jeesuse kui Joosua siin saavutatud võit oli Jumala töö
ja osa Tema plaanist.
Jumal saatis Jeesuse maailma oma täpsete tõotuste kohaselt
ja Jumal tõi oma rahva Egiptusest tagasi lubatud ajal.
Ka Efraim tuleb tagasi täpselt Jumala tõotuste kohaselt.
Jumal toob Efraimi tagasi oma maale ja kõik takistavad müürid langevad,
kui ta täiesti Jumalale loodab.
Nii Jeesuse kui Joosua Jeerikos saavutatud võidud
on usu võidud religiooni üle.
Need põhinevad täielikul usaldusel Jumala headusse,
et Jumal teab, mida teeb ja Ta teeb, mida Ta on lubanud.
Heebrealaste kiri ütleb:
"Usus langesid Jeeriko müürid,
kui seitse päeva oli käidud nende ümber." Hb 11:30
Pärast seda, kui Heebrealaste kiri on maininud mitmeid usuvõite,
räägib see ka, kust see usk algab ja kuhu see vaatab.
"Seepärast ka meie, kelle ümber on nii suur pilv tunnistajaid,
pangem maha kõik koormav ja patt, mis hõlpsasti takerdab meid,
ja jookskem püsivusega meile määratud võidujooksu!
Vaadakem üles Jeesusele,
usu alustajale ja täidesaatjale." Hb 11:1-2
Jeesus nii alustab kui teostab usu,
mis Efraimigi usalduse täielikult Jumalale paneb.
Seda palvereisi ette valmistades jõudsime ka ise küsimuseni:
Kui tihti mõtleme Jumala asemel endast ja oma võimalustest?
Enne kui hakkame kuulutama Efraimile tõotusi uue südame kohta,
teeme esmalt kindlaks,
et meil endil on Jumalaga terve ja usaldav suhe
ja me ei ela omas jõus.
On aeg lahti öelda enda ümber tiirlevast religioossusest
ja astuda Jumala jõus Tema kutsesse.
Palvetame koos.
Kallis Isa, Sa näed ja tunned mu südant.
Näita mulle kõike, kus mu elu on toetunud oma jõule.
Vabasta mind tiirlemisest enda ja oma võimaluste ümber
tervesse ja usaldavasse suhtesse Sinuga.
Anna mulle uus süda ja uus vaim.
Võta vastu Püha Vaimu jõud ka endale!
Aga lootuse Jumal täitku teid kõige rõõmu ja rahuga usus,
et teil oleks küllaga lootust Püha Vaimu väes! (Rm 15:13)
Jeesuse nimel, aamen.
On huvitav, et kui Piibel räägib Efraimi südame uuenemisest,
räägib see samas kontekstis alati ka naasmisest Iisraelimaale.
Efraimi naasmine oma maale
on seotud uue südame ja Püha Vaimu saamisega Jumalalt.
Kuulutame Efraimile tõotust, et Jumal annab talle uue südame
ja oma Vaimu ja ta saab naasta elama oma maale.
"Ja ma annan teile uue südame ja panen teie sisse uue vaimu.
Ma kõrvaldan teie ihust kivise südame ja annan teile lihase südame.
Ma panen teie sisse oma Vaimu
ja teen, et te käite mu määruste järgi
ja peate mu seadusi ning täidate neid.
Ja te saate elada maal, mille ma olen andnud teie vanemaile;
teie olete minu rahvas ja mina olen teie Jumal." Hs 36:26-28
Uues lepingus teeb Jumal oma Vaimu kaudu nii,
et Iisrael elab õigena, Jumala tahte kohaselt.
See pole enam religioosne omaenese õigsus,
vaid õigsus, mis tuleb usust Taaveti Poega Jeesusesse.
Jeremija prohveteeris:
"Vaata, päevad tulevad, ütleb Issand,
mil ma lasen tõusta Taavetile ühe õige võsu;
tema valitseb kui kuningas ja talitab targasti,
tema teeb maal õigust ja õiglust.
Tema päevil päästetakse Juuda ja Iisrael elab julgesti;
ja see on nimi, millega teda hüütakse:
'Issand, meie õigus'". Jr 23:5-6
Tõotus Issandast Jeesusest, kes on saanud meie õigsuseks,
on aluseks selle prohveteeringu järjele.
See jätkub sõnaga 'seepärast'.
Seepärast, et me ei toetu enam oma õigsusele,
vaid Taaveti Pojast Jeesusest on saanud meie õigsus.
Kuulutame Efraimile:
"Seepärast, vaata, päevad tulevad, ütleb Issand,
mil enam ei öelda: 'Nii tõesti kui elab Issand,
kes tõi Iisraeli lapsed ära Egiptusemaalt'
vaid: 'Nii tõesti kui elab Issand, kes tõi ja juhtis Iisraeli soo järglased
koju põhjamaalt ja kõigist maadest, kuhu ma olin nad ajanud.'
Ja nad hakkavad elama oma maal." Jr 23:7-8
Esimese väljarände ajal Egiptusest tegi Jumal võimsaid imesid
ja uputas vaarao armee. Jesaja viitab sellele nii:
"Nõnda ütleb Issand,
kes tegi tee merre ja jalgraja võimsasse vette,
kes tõi välja vankrid ja hobused, väe ja vägevad mehed;
need lamavad üheskoos ega tõuse enam,
nad on vaibunud, kustunud otsekui taht." Js 43:16-17
Too Jumala räägitud tekst ei jätku mineviku meenutamisega,
vaid Jumal pöörab pilgu ettepoole.
Kuulutame seda Jumala sõna nüüd Efraimile.
"Ärge tuletage meelde endisi asju
ja ärge pange tähele, mis muiste on sündinud.
Vaata, mina teen hoopis uut: see juba tärkab, kas te ei märka?
Ma teen kõrbessegi tee, tühjale maale jõed.
Mind austavad metsloomad, šaakalid ja jaanalinnud,
sest ma annan kõrbes vett, jõgesid tühjal maal,
et joota oma valitud rahvast.
Rahvas, kelle ma enesele olen valmistanud,
peab jutustama minu kiidetavusest." Js 43:18-21
Kui Jumal kõik hõimud siia maale tagasi toob,
toob Ta nad tagasi enda ümber oma imelist nime ülistama.
Ka Taavet nägi seda aega ette pühal,
kus ta käivitas pideva ülistusteenistuse.
Kuulutame koos Taavetiga Efraimile, et kui ta omale maale naaseb,
naaseb ta Jumala juurde Teda ülistama.
"Tänage Issandat, sest tema on hea, sest tema heldus kestab igavesti!
Ja öelge: 'Päästa meid, meie pääste Jumal,
kogu ja vabasta meid paganate seast, et saaksime tänada su püha nime
ja hoobelda sinu kiitmisega!'" 1Aj 16:34-35
Aitäh, Jeesus, et Sina annad oma rahvale uue südame
ja uue vaimu ja tood nad tagasi omale maale.
Aitäh, et usu kaudu Sinusse murduvad kõik takistavad müürid.
Aitäh, et Sinu kuningriigis elab rahvas,
kes usaldab täielikult Sinu headust
ja kes Sinu ümber Sind ülistab.
Järgmisel korral kuulutame Iisraeli mägedelt Piibli tõotusi
Efraimi suhte paranemisest venna Juudaga.
Valmistugem järgmiseks reisiks juba palves ette!
Võid osaleda palvereisidel ka neid rahaliselt toetades.
Võid toetada TV7 Eesti kanalit helistades annetustelefonil:
900 1777 (kõne hind 7 euri).
Lisainfo: www.tv7.ee
Tõlge: Monika Jaaguri